Povzetek revizijskega poročila Pravilnost dela poslovanja Občine Ribnica na Pohorju

Računsko sodišče je revidiralo pravilnost poslovanja Občine Ribnica na Pohorju v letu 2018 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje. Cilj revizije je bil izrek mnenja o pravilnosti poslovanja Občine Ribnica na Pohorju v letu 2018 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.

Računsko sodišče je o pravilnosti dela poslovanja Občine Ribnica na Pohorju v letu 2018 izreklo mnenje s pridržkom, ker občina ni poslovala v skladu s predpisi v naslednjih primerih:

* v splošnem in posebnem delu proračuna za leto 2018 ni prikazala realizacije prejemkov in izdatkov za leto 2016; Polletno poročilo o izvrševanju proračuna Občine Ribnica na Pohorju od 1. 1. 2018 do 30. 6. 2018 ni bilo popolno; ni izvajala nadzora nad poslovanjem javnega zavoda glede sklepanja najemnih pogodb z uporabniki prostorov zdravstvenega doma ter ni zagotovila popolnega in pravočasnega pobiranja prejemkov proračuna iz svoje pristojnosti ter izločanja teh prejemkov v proračun; ni zagotovila, da bi bili prihodki od najemnin poslovnih prostorov, katerih solastnik je, nakazani v proračun občine za leto 2018 v sorazmernem znesku; kulturnemu, etnološkemu in turističnemu društvu je dodelila sredstva za sofinanciranje programov v znesku 250 EUR, ne da bi prej sklenila pogodbo o dodelitvi sredstev; obrazložitve proračuna za leto 2018 niso popolne; v splošnem in posebnem delu zaključnega računa proračuna za leto 2018 ni prikazala sprejetega proračuna preteklega leta ter indeksa med realiziranim in sprejetim proračunom preteklega leta; obrazložitev splošnega dela in obrazložitev posebnega dela zaključnega računa proračuna za leto 2018 nista popolni;
* v 1 primeru ni objavila namere o oddaji stvarnega premoženja v najem; Sklepa o višini najemnine za Kulturno dvorano v Josipdolu ni uskladila z Zakonom o stvarnem premoženju države in samoupravnih lokalnih skupnosti, za ostale prostore, ki jih je oddajala v občasno uporabo, pa župan ni sprejel cenika; 3 društvom in politični stranki je oddala prostore kulturne dvorane v brezplačno občasno uporabo, ne da bi jim zaračunala uporabnino, in v 3 primerih, čeprav za brezplačno uporabo niso bili izpolnjeni pogoji;
* terjatve, povezane z neplačanimi najemninami, in obveznosti zaradi vgradnje dvigala v znesku 7.283 EUR je pobotala, ne da bi za to razpolagala z ustreznimi verodostojnimi listinami;
* izplačala je za 4.973 EUR več sredstev, kot je imela za ta namen zagotovljenih sredstev na proračunski postavki ob plačilu obveznosti; s sklenitvijo pogodbe in z izdajo naročilnic je prevzela za 7.008 EUR več obveznosti, kot je imela za ta namen zagotovljenih sredstev na proračunski postavki ob prevzemu obveznosti; v načrtu razvojnih programov ni načrtovala sredstev za izvedbo investicije v znesku 7.026 EUR; prevzela in plačala je obveznosti v znesku 725 EUR za dela, ki niso bila naročena z naročilnico;
* pred odločitvijo o investiciji ni pripravila dokumenta identifikacije investicijskega projekta oziroma poenostavljene investicijske dokumentacije; pred uvrstitvijo 2 projektov v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije;
* za prevoz učencev je z osnovno šolo sklenila pogodbo v vrednosti nad 10.000 EUR brez DDV, v katero ni vključila protikorupcijske klavzule;
* ni sprejela odloka, v katerem bi podrobneje določila sofinanciranje programov športa; v javnem razpisu na področju športa je uporabila neustrezna merila, način uporabe meril ni bil v vseh primerih jasno določen (izvajalcem športa je v letu 2018 izplačala sredstva v skupnem znesku 9.693 EUR); objava javnega razpisa na področju športa ni vsebovala vseh predpisanih sestavin; predsednik in člani komisije niso podpisali izjave o prepovedi interesne povezanosti; poleg sredstev, dodeljenih na podlagi javnega razpisa na področju športa, je izvajalcu športnih programov dodelila in izplačala sredstva v skupnem znesku 1.300 EUR, ne da bi prej izvedla javni razpis; na svetovnem spletu ni objavila dokumentacije o vseh zahtevanih javno dostopnih informacijah javnega značaja v zvezi z javnim razpisom na področju športa;
* kulturnemu umetniškemu društvu je dodelila in izplačala sredstva v skupnem znesku 139 EUR, ne da bi prej izvedla javni razpis oziroma javni poziv in ne da bi prej sklenila pogodbo o dodelitvi sredstev;
* objava javnega razpisa in razpisna dokumentacija za sofinanciranje programov drugih društev nista vsebovali vseh obveznih sestavnih delov, med drugim tudi meril, s pomočjo katerih se med tistimi, ki izpolnjujejo pogoje, izberejo prejemniki sredstev (izplačila v letu 2018 v skupnem znesku 7.345 EUR); kulturnemu, etnološkemu in turističnemu društvu je dodelila in izplačala sredstva v skupnem znesku 250 EUR, ne da bi prej izvedla javni razpis;
* v odloku o proračunu občine za leto 2018 ni določila obsega zadolževanja pravnih oseb javnega sektorja na ravni občine;
* ni v celoti izvajala nadzora nad zadolževanjem pravnih oseb javnega sektorja na ravni občine; od javnega podjetja, katerega soustanoviteljica je, in javnega zavoda, katerega ustanoviteljica je, do 15. 1. 2019 ni pridobila podatkov o stanju njune zadolženosti na dan 31. 12. 2018; Ministrstvu za finance ni pravočasno poročala o stanju zadolženosti pravne osebe na ravni občine na dan 31. 12. 2018.

Računsko sodišče je Občini Ribnica na Pohorju podalo priporočila za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 12. aprila 2021